冬夜作短歌
作者：陸游
朝代：宋

paragraphs: 饑鼠窺殘燈，寒犬踏枯葉。
小室擁燎爐，清笳下危堞。
老人素多疾，舉動常畏怯。
衣裘視寒燠，日夜自調燮。
食必按本草，下箸未嘗輒。
體安疾自去，藥石無此捷。
敢學李輕車，霸亭夜遊獵。
况如馬新息，萬里聽鳶跕。
欲求神氣住，先戒事物接。
寧爲子光瘖，不效嗇夫喋。
明晨一杯粥，趺坐橫白氎。
無魚何足道，爲爾歌長鋏。